SKRIFTLIG FORESPØRGSEL E-2803/99

af Jorge Hernández Mollar (PPE-DE) til Kommissionen

(18. januar 2000)

Om: Et indre marked i Middelhavsområdet

Landene i det sydlige Middelhavsområde har anmodet Den Europæiske Union om politisk at engagere sig i Middelhavsområdet, såvel med hensyn til fredsproblematikken som til stabiliteten i området. Europa er ansvarlig for mange landes geografiske forhold og deres historie og har derfor et medansvar, hvad angår stabiliteten i området.

Der er ingen vej uden om flere fælles betragtninger, hvad angår Mare Nostrums nordlige og sydlige bred, og overvejelser om fremtiden. Der bør skabes grundlag for investeringer i regionen og etableres et partnerskab mellem den europæiske teknologi og mulighederne for investering i landene syd for det pågældende havbækken. Ifølge regeringskilder i de pågældende lande forventes Kommissionen at føre en mere middelhavsorienteret politik under det nye formandskab.

Kan Kommissionen oplyse, om den har reageret på disse forestillinger hos en række regeringer i landene syd for Middelhavet med en sådan entusiasme og gensidige forhåbninger, som man måtte forvente fra Den Europæiske Union i forbindelse med dens nye initiativer til fremme af de aktuelle og fremtidige forbindelser med de Middelhavslande, der ønsker et indre marked for Middelhavsområdet og EU?

Svar afgivet på Kommissionens vegne af Christopher Patten

(21. februar 2000)

En af prioriteterne i MEDA-programmet er at yde bistand til oprettelsen af et frihandelsområde for Fællesskabet og Middelhavsområdet.

I denne sammenhæng har Kommissionen for nylig taget en række omfattende initiativer for at understrege den betydning, den tillægger de økonomiske forbindelser med Middelhavspartnerne og oprettelsen af et frihandelsområde.

Hvad investeringer angår besluttede Kommissionen i december 1999 inden for rammerne af MEDA-programmet at finansiere et regionalt program for oprettelse af et netværk mellem investeringsselskaber i Europa og Middelhavslandene. Programmet har til formål at øge de direkte udenlandske investeringer i Middelhavsområdet ved et udvidet samarbejde mellem de institutioner, som driver

investeringsfremmende virksomhed. Aktiviteterne vil bl.a. omfatte oprettelsen af et netværk, uddannelse af de ansatte ved investeringsinstitutioner i Middelhavslandene og fremme af investeringer på regionalt plan. Det samlede finansielle bidrag fra Fællesskabet til dette treårsprogram beløber sig til 3,95 mio. EUR.

Kommissionen yder endvidere aktiv støtte og deltager i finansieringen af det portugisiske formandskabs initiativ til en stor Euro-Middelhavskonference om investeringer, som vil finde sted i Lissabon fra den 28. februar til den 1. marts 2000.

Hvad angår det indre marked er Kommissionen ved at forberede et nyt regionalt program som den skal træffe afgørelse om i løbet af dette år. Det europæiske indre marked er et klart bevis på fordelene ved frihandel mellem åbne markeder. Formålet med det kommende program er at viderebringe de økonomiske erfaringer fra Europa til Middelhavspartnerne. Dette program, som også er planlagt for en treårsperiode, vil omfatte vidtrækkende oplysningskampagner og bevidsthedsgørelse om begrebet det indre marked i almindelighed, samt uddannelse på mere specifikke områder som told, fri varebevægelighed, offentlige indkøb, intellektuel ejendomsret, finansielle tjenesteydelser, revision og bogføring, beskyttelse af personlige data og konkurrenceregler.